Hulk

Ο Hulk (πραγματικό όνομα: Dr. Robert Bruce Banner, ελληνικά: Χαλκ, Δρ. Ρόμπερτ Μπρους Μπάνερ) είναι φανταστικός χαρακτήρας που εμφανίζεται σε κόμικς της εταιρίας Marvel Comics. Δημιούργημα των Σταν Λι και Τζακ Κίρμπι, ο Hulk εμφανίστηκε για πρώτη φορά στο τεύχος The Incredible Hulk (1st series) #1 τον Μάιο του 1962. Έκτοτε, έχει καταστεί ένας από τους πλέον αναγνωρίσιμους χαρακτήρες της Marvel Comics.

Μετά την έκθεσή του σε έκρηξη μίας βόμβας ακτίνων γάμμα, ο φυσικός επιστήμων Μπρους Μπάνερ μεταμορφώνεται σε ένα εξαγριωμένο τέρας, τον Hulk. Ο χαρακτήρας συχνά καταδιώκεται από την αστυνομία και το στρατό, εξαιτίας των καταστροφών που επιφέρει στο πέρασμά του. Παρότι το χρώμα του δέρματός του έχει υποστεί κατά καιρούς αλλαγές, ο Hulk εικονίζεται συνήθως πράσινος. Στα πενήντα και πλέον χρόνια παρουσίας του, έχει εμπλακεί σε μάχες με πολλούς από τους ήρωες και τους κακοποιούς του σύμπαντος της Marvel.

Έχει αποτελέσει αντικείμενο αρκετών τηλεοπτικών προσαρμογών αλλά και κινηματογραφικών ταινιών. Στην ταινία Hulk (2003) ο Έρικ Μπάνα υποδύθηκε τον χαρακτήρα. Στο Κινηματογραφικό Σύμπαν της Marvel, ο Έντουαρντ Νόρτον υποδύθηκε τον χαρακτήρα στην ταινία Ο Απίθανος Hulk (2008), ενώ ο Μαρκ Ράφαλο τον υποδύθηκε στις ταινίες Οι Εκδικητές (2012), Iron Man 3 (2013), Εκδικητές: Η Εποχή του Ultron (2015), Thor: Ragnarok (2017), Εκδικητές: Ο Πόλεμος της Αιωνιότητας (2018), Captain Marvel (2019), Εκδικητές: Η Τελευταία Πράξη (2019), Ο Shang-Chi και ο Θρύλος των Δέκα Δαχτυλιδιών (2021) και Spider-Man: Brand New Day (2026). Ο Ράφαλο επαναλαμβάνει τον ρόλο στις σειρές του Disney+ What If...? (2021) και She-Hulk: Attorney at Law (2022).

 Δυνάμεις και ιδιότητες 
Βασικό χαρακτηριστικό του Hulk είναι η τεράστια φυσική του δύναμη. Η δύναμή του εξαρτάται συνήθως από την ψυχολογική του κατάσταση και ιδιαίτερα το θυμό του, ενώ παροιμιώδης είναι η φράση «όσο πιο θυμωμένος είναι ο Hulk, τόσο πιο δυνατός γίνεται». Θεωρείται ο δυνατότερος ήρωας της Marvel.

Εκτός από τη φυσική του δύναμη, ο Hulk έχει και άλλες υπερφυσικές ιδιότητες όπως η ανθεκτικότητά του σε διαφορετικές θερμοκρασίες, στα δηλητήρια και στα φυσικά τραύματα. Ο οργανισμός του μπορεί επίσης να αυτοθεραπεύεται άμεσα σε περίπτωση που δεχτεί κάποιο σοβαρό πλήγμα. Αυτό έχει ως αποτέλεσμα να επουλώνει τις πιθανές πληγές του μέσα σε δευτερόλεπτα. Επίσης, δεν έχει την ανάγκη αναπνοής στο νερό ή στο διάστημα. Τα πανίσχυρα πόδια του, τού δίνουν τη δυνατότητα να πραγματοποιεί άλματα πολλών χιλιομέτρων ώστε να ταξιδεύει σχεδόν πετώντας.

 Μπρους Μπάνερ 

Ο χαρακτήρας του Μπρους Μπάνερ εμφανίζει μία συναισθηματικά καταπιεσμένη προσωπικότητα, αλλά και εξαιρετική ευφυΐα που τον κατατάσσει μαζί με τον Ριντ Ρίτσαρντς και τον Τόνι Σταρκ ανάμεσα στα λαμπρότερα μυαλά του φανταστικού κόσμου της Marvel. Είναι ειδικός κυρίως στην πυρηνική φυσική, αλλά και στη βιολογία και τη μηχανική. Μετά την έκθεσή του σε έκρηξη μίας βόμβας ακτίνων γάμμα, μεταμορφώνεται σε ένα εξαγριωμένο τέρας, το Hulk. Οι μεταμορφώσεις είναι συνήθως ακούσιες και ο ίδιος αναφέρεται ως το "υπερεγώ" της πολυσχιδούς προσωπικότητάς του.

 Ο Hulk στην Ελλάδα 
200px|thumb|Εξώφυλλο ελληνικής έκδοσης της Modern Times. Σχέδιο Ντέιλ Κιόουν.|αριστερά
Η ιστορία του ήρωα στη Ελλάδα ξεκινάει στο δεύτερο μισό της δεκαετίας του '70 όπως και των υπόλοιπων χαρακτήρων της Marvel, μέσα από τις εκδόσεις Καμπανά. Τότε κυκλοφόρησε ξεχωριστό περιοδικό με τον τίτλο «Χουλκ» αντί για «Χαλκ», που ήταν η απόδοση του αγγλικού ονόματος βάσει της γραφής του ονόματος και όχι της αγγλικής προφοράς του. Ο ήρωας συνέχισε να είναι γνωστός ως Χουλκ και κατά τη δεκαετία του '80 όταν δεν είχε πια δικό του περιοδικό αλλά ιστορίες του δημοσιεύονταν ως δεύτερες στο περιοδικό του Spider-Man της ίδιας εκδοτικής.

Η Μαμούθ COMIX άρχισε να χρησιμοποιεί την προφορά "Χαλκ", η οποία καθιερώθηκε, αν και πολλοί εξακολουθούν να χρησιμοποιούν και την παλαιότερη προφορά "Χουλκ" για το όνομα του ήρωα. Κατά τη δεκαετία του '90 ξεχωριστό περιοδικό αφιερωμένο στον Hulk κυκλοφόρησε και η Modern Times.

 Παραπομπές 

 Εξωτερικοί σύνδεσμοι 

 MDP: Hulk (Bruce Banner) - Marvel Database Project
 The 1982 Incredible Hulk Cartoon @ Toon Zone

Κατηγορία:Κόμικς που έγιναν ταινίες
Κατηγορία:Κόμικς που έγιναν τηλεοπτικές σειρές
Κατηγορία:Κόμικς που έγιναν βιντεοπαιχνίδια
Κατηγορία:Υπερήρωες της Marvel Comics
Κατηγορία:Χαρακτήρες που δημιουργήθηκαν από τον Σταν Λι
Κατηγορία:Χαρακτήρες που δημιουργήθηκαν από τον Τζακ Κίρμπι
Κατηγορία:Χαρακτήρες των Εκδικητών
Κατηγορία:Χαρακτήρες κόμικς που δημιουργήθηκαν το 1962